ธอส.หารือคลัง เพิ่มเงินกู้บ้าน ราคา2.5ล้าน
ธอส.เสนอคลังขยายปล่อยกู้บ้านรายย่อยเป็น 2.5 ล้านบาท เล็งหวนปล่อยกู้ผู้ประกอบการอีกรอบ
26 พ.ย. 2557

ธอส.เสนอคลังขยายปล่อยกู้บ้านรายย่อยเป็น 2.5 ล้านบาท เล็งหวนปล่อยกู้ผู้ประกอบการอีกรอบ 
นายเกริก วณิกกุล ประธานกรรมการธนาคารอาคารสงเคราะห์ (ธอส.) เปิดเผยว่า จะหารือกับกระทรวงการคลังถึงเป้าหมายการปล่อยกู้ที่กำหนดตัวชี้วัดเน้นปล่อยกู้ซื้อบ้านไม่เกิน 1.5 ล้านบาท เพราะขณะนี้มีสินค้าในตลาดน้อยมาก โดยเฉพาะในกรุงเทพฯ แทบไม่มีบ้านราคาดังกล่าว โดยผลสำรวจพบว่าราคาที่เหมาะสมน่าจะอยู่ที่ 2.5 ล้านบาท คาดว่าจะต้องเสนอกระทรวงการคลังขอปรับราคาบ้านที่จะปล่อยกู้ในเขตกรุงเทพฯ เพิ่มเป็น 2.5 ล้านบาท
นอกจากนี้ ยังมีแนวคิดจะปล่อยสินเชื่อเพื่อเป็นทุนหมุนเวียนให้ผู้ประกอบการ เน้นก่อสร้างโครงการที่มีวงเงินลงทุนไม่เกิน 20-30 ล้านบาท เช่น แฟลต เพื่อให้ผู้มีรายได้น้อยมีที่อยู่อาศัย แต่ต้องหามาตรการไม่ให้การเมืองเข้าแทรก ทำให้การปล่อยสินเชื่อเป็นหนี้เสียเหมือนที่ผ่านมา
“ปัจจุบันรูปแบบการแข่งขันได้เปลี่ยนไป เพราะผู้ประกอบการจะใช้ธนาคารที่ให้สินเชื่อโครงการมาปล่อยกู้ให้ผู้ซื้อบ้านในโครงการ ทำให้ต้องคิดว่า ธอส.จะเดินหน้าอย่างไร เพราะการปล่อยกู้รายย่อยเพื่อซื้อบ้านเป็นจุดแข็งที่ทำให้ธนาคารไม่เสียหาย แม้เอ็นพีแอลจะมีประมาณ 4-5 หมื่นล้านบาท หรือ 6% ของสินเชื่อรวม เพราะการเมืองเห็นว่าไม่คุ้มที่จะเข้ามาแทรกแซง” นายเกริก กล่าว
ขณะเดียวกัน จะต้องลดต้นทุนการดำเนินงานให้เหมาะสม เช่น ทบทวนความจำเป็นในการเปิดสาขาใหม่ การเพิ่มตำแหน่งผู้บริหาร เป็นต้น